ለአገር አቀፉ የችግኝ ተከላ ሙሉ ዝግጅት መጠናቀቁ ተገለፀ
ሞጆ፡- ግንቦት 28 ቀን 2012 ዓ.ም ለሚከናወነው አገር አቀፍ የችግኝ ተካላ መርሃ ግብር ሙሉ ዝግጅት መጠናቀቁን የግብርና ሚኒስቴር አስታወቀ። የአረንጓዴ አሻራ ብሔራዊ ኮሚቴ አባላት ትላንት በኦሮሚያ ክልል ምሥራቅ ሸዋ ዞን አዳማ፣ ሞጆና ደብረዘይት በመገኘት የቅድመ ዝግጅት ሥራዎችን ጎብኝተዋል። በጉብኝቱ ወቅት የግብርና ሚኒስትር አቶ ኡመር ሁሴን እንደገለፁት፤ በዘንድሮው የአረንጓዴ አሻራ የችግኝ ተከላ መርሃ ግብር አምስት ቢሊዮን ችግኝ ለመትከል ዕቅድ ተይዞ እየተሠራ ይገኛል። ይፋዊ መርሃ ግብሩም ግንቦት 28 ቀን 2012 ዓ.ም በደቡብ ክልል ይጀመራል። ለዚህም የሚደረገው ቅድመ ዝግጅት ሙሉ ለሙሉ ተጠናቅቋል። በክልሎች የሚደረገው ዝግጅት በቂ በሚባል ደረጃ እየተከናወነ እንደሚገኝ ያመለከቱት ሚኒስትሩ፣ በተለይ በችግኝ ማፍያ ጣቢያዎች የሚታየው ተግባር አበረታችና ክልሎች እርስ በእርስ ልምድ የሚለዋወጡበት እንደሚሆን ገልፀዋል። በአሁን ወቅት ለተከላ የተዘጋጁ ችግኞች ከውበትና ተፈጥሮ ክብካቤ አልፈው የውጭ ምንዛሬን ማስገኘት የሚችሉ መሆናቸው የዝግጅቱን ስኬታማነት እንደሚያሳይም አመልክተዋል። አቡካዶን ጨምሮ ከምርምር ጣቢያ ወጥተው አሁን ላይ በአርሶ አደር ማሳ ላይ የደረሱ ተክሎች እንዳሉ የገለፁት ሚኒስትሩ፤ ይህም የጥምር ግብርና ስልትን በመከተል
እንደተገኘና ቀጣይነት ባለው
መልኩ መሰል ግብርናን
የሚያዘምኑ ተግባራት እንደሚከናወኑም
አስታውቀዋል። በዘርፉ ዝቅተኛ
አፈፃፀም ባላቸው አካባቢዎች
ላይ ተመሳሳይነት ያለው
ሂደት እንዲከተሉ ይደረጋል
ብለዋል። ከፍተኛ ዋጋ
ያላቸው ምርቶችን በማስፋፋት
ትልቅ ለውጥ ለማምጣት
እንደሚሠራም አቶ ኡመር
ገልፀዋል። የአረንጓዴ አሻራ ብሔራዊ ኮሚቴ አባል አትሌት ሻለቃ ኃይሌ ገብረ ሥላሴ በበኩሉ፣ እየተደረገ ያለው ቅድመ ዝግጅት በጥሩ ሁኔታ ላይ እንደሚገኝና ሂደቱ ከተከላው በኋላም መቀጠል እንዳለበት ተናግሯል። በተለይ የዕቅዱ ተግባራዊነት ውጤታማ እንዲሆን የህብረተሰቡን ግንዛቤ በማሳደግ ችግኞችን በባለቤትን ተክለው እንዲንከባከቡት ማድረግ ይገባል ብሏል። የተራቆቱ አካባቢዎችን በማልማት አዳዲስ ምርቶችን  የማስተዋወቅ ሥራው ቀጣይነት ያለው እንዲሆን የአረንጓዴ አሻራ ብሔራዊ ኮሚቴ አባላት በሚገባ መሥራት እንዳለባቸው አመልክቷል። በኦሮሚያ ክልል ምሥራቅ ሸዋ ዞን በተደረገው የችግኝ ማፍላትና ጥምር ግብርና ክንዋኔ ጉብኝት ሚኒስትሮች፣ የፌዴራልና የክልሉ ከፍተኛ የመንግሥት አመራሮችን እንዲሁም ታዋቂ ግለሰቦች የተገኙ ሲሆን፤ በተለይም በሞጆ፣ አዳማና ደብረዘይት ለአረንጓዴ አሻራ ቀን የሚደረጉ ቅድመ ዝግጀቶች አድናቆት ተችሯቸዋል። በ2011 ዓ.ም የችግኝ ተከላ መርሃ ግብር ”አረንጓዴ አሻራ ማሳረፍ” በሚል መሪ ሃሳብ በብሔራዊ ደረጃ ከ4 ቢሊዮን በላይ ችግኞች መተከላቸው የሚታወስ ነው። በዘንድሮው ዓመትም ይህንኑ በጎ ጅምር በማሳደግ 5 ቢሊዮን ችግኞችን ለመትከል የተለያዩ ዝግጅቶች በመደረግ ላይ ናቸው። ግንቦት 28 ቀን 2012 ዓም የሚጀመረው የችግኝ ተከላው እስከ ሐምሌ ወር የሚቀጥል ይሆናል።አዲስ ዘመን ግንቦት
23/2012 አዲሱ ገረመው